Beeste geskut ná ‘kreatiewe poging tot grondgryp’Die trop beeste. (Foto: Verskaf) ŉ Trop van 150 beeste is Donderdag op ŉ plaas buite Vaalwater in Limpopo geskut nadat ŉ betreder verlede week aangevoer het dat dié plaas aan hom toegeëien is en hy toe sy trop beeste op die plaas laat wei het. Llewellynn Hemmens, AfriForum se assistentveiligheidskoördineerder vir die Noordstreek, het gesê ’n helikopter is vroegoggend gebruik om die beeste op aangrensende plase op te spoor en bymekaar te maak. Die trop is op vragmotors gelaai en na die skut in Mokopane vervoer. Hemmens vertel dat talle boere van Ellisras, Matlabas en Nylstroom ten tyde van dié operasie op die plaas was om bystand te verleen. Volgens Hemmens het baie van die beeste meer as een brandmerk gehad terwyl sommige glad nie gebrandmerk was nie. “Dit is onwettig vir ’n bees om verskillende brandmerke te hê en ons het daarom ’n sterk vermoede dat heelwat van die beeste gesteel is,” sê hy. Talle boere van Ellisras, Matlabas en Nylstroom was ten tyde van dié operasie op die plaas om bystand te verleen. (Foto: Verskaf) “Boere wat moontlike eienaars kan wees, is reeds hiervan in kennis gestel en hulle is versoek om die beeste by die skut te gaan uitken. AfriForum dring ook daarop aan dat die SAPD ’n deeglike ondersoek na aanleiding van die saak instel.” Die betreder sal die koste moet dra vir die beeste wat tans by die skut is asook die vervoerkoste wat tydens die operasie aangegaan is. Jaco Grobbelaar, AfriForum se distrikskoördineerder vir Limpopo, sê die burgerregte-organisasie beskou die betreder se gedrag as ’n “kreatiewe poging” tot ’n grondgryp. “Die wyse waarop die betreder okkupasie op die grond probeer bekom het, is uiters agterbaks en boonop onwettig,” sê Grobbelaar. Hemmens het verder bygevoeg dat die gemeenskap se spoedige optrede daartoe bygedra het dat die probleem sonder enige konflik opgelos is. “Ons het ook seker gemaak dat die regte prosedures tydens dié aksie gevolg is en dat dit aan alle wetlike aspekte voldoen het.” Lt.kol. Moatshe Ngoepe, woordvoerder van die polisie, kon nie onmiddellik die voorval bevestig nie. Maroela Media wag op terugvoer.